送佛照光老赴徑山
作者：陸游
朝代：宋

paragraphs: 大覺住育王，拗折拄杖强到底。
佛照住育王，挑得鉢囊隨詔起。
從来宗門話，只要句不死。
說同說異庵外人，若是吾宗寜有此。
日日風雨今日晴，萬里春光入帝城。
傳宣江上走中使，開堂座下羅公卿。
御香靄靄雲共布，法音浩浩潮收聲。
報恩一句作麽道，常遣山林見太平。